text: Politiet efter alvorlig ulykke: Hestes indhegning var i orden
  26 januar 2018 kl. 05.13
  En 42-årig mand er tidlig fredag morgen fortsat i livsfare efter, at han torsdag aften påkørte en flok heste ved Juelsminde. Politiets første undersøgelse af hestenes indhegning har ikke afsløret fejl eller manglende vedligeholdelse.
  
  Den 42-årig bilist fra lokalområdet blev  livsfarligt kvæstet, da  han torsdag aften på Gludvej ved Hosby nær Juelsminde ramte en flok heste, der var sluppet ud på kørebanen fra en nærliggende indhegning. Manden var alene i bilen.  
  To af hestene blev dræbt i sammenstødet, mens bilisten blev bragt til Aarhus Kommunehospital med livstruende kvæstelser.
  - Der var ingen vidner til ulykken, men en kvindelig bilist slog alarm klokken 20.25. Her tidlig fredag morgen melder hospitalet, at den 42-åriges tlstand fortsat er kritisk, oplyser vagtchef Nikolaj Hølmkjær, Sydøstjyllands Politi, til TV SYD. 
  De øvrige heste, der var sluppet ud fra indhegningen, er også indfanget igen og tilbage i deres fold ved 04-tiden fredag morgen.
  - Vi har i aftes grundigt gennemgået indhegningen, som hestene gik i. Der er umiddelbart ingen mangler og fejl ved den, oplyser vagtchef Nikolaj Hølmkjær, Sydøstjyllands Politi, til TV SYD. 
  KLIK og se mere på localeyes.dk
  